**Historia de preliis Alexadri Magni, Recenze I3** z knihy *Die Historia de preliis Alexandri Magni. Rezension J3*, ed. Karl Steffens, Meisenheim am Glan 1975, s. 2–3

Prolog - ***Tractatus super hiis, que gessit Alexander rex***

Quoniam tam philosophorum quam poetarum dogmata pronuntiant antiquorum vitam formam esse posteris et magistram, tutissimum creditur, ut in scriptis priscorum ystorie redigantur, quorum moderni vestigia in hiis, que bene gesta perleguntur, imitantes possint honestis moribus informari et per ea, que per antiquos male cognoverint agitata, habeant notitiam futurorum, ut que illicita sunt reiciant, et que digna sunt eligant et conservent. Hanc siquidem sententiam tenuere Greci, a quibus velut a fonte originem traximus litterarum, et Romani Iudei, qui precedentium ystorias in posterum memoriam innodabant. Unde, si legeritis in veteri testamento, plurimas ibi videritis antiquorum ystorias designatas. Eandem sententiam tenuere sancti patres, quorum vitam cottidie legimus ipsamque nostris actibus informamus. Predictorum igitur sententiam cupiens imitari, Magni Alexandri Macedonis ystoriam, que apud Grecos legitur, ad Latinorum proposui notitiam translatare, ut Latini, qui armorum gloria florent, illius gesta legentes, qui armorum magister extitit, qui universas in se habuit bonitates, delectationem recipiant et curialiter degendi favorabile argumentum. Hec siquidem Alexandrina ystoria non tantum pro viventibus et laycis tradita est, verum quilibet clericus et religiosus ipsam legittime legere potest, quia, dum speciosa miracula, que Alexander invenit in India, intuetur, mens legentis oppressa laboribus recreatur, inique cogitationes, que mentes hominum sepissime solent invadere, repellantur, tunc etiam, si qua libidinis superfluitas precordia hominis dominatur, oblivione mediante extinguatur et ad nullum reducatur incrementum. Monet preterea ipsa ystoria superbie vitium abiciendum et hoc propter Darium monstrat, qui tunc se deum esse dicebat et ab Alexandro, qui subditus ei fuerat, recitat superatum eo, quod superbie Darii humiliter respondebat. Docet etiam eadem ystoria mundanas pompas penitus contempnendas et hoc probat per Alexandrum, qui orbem universum obtinuit nec sibi a mortis impetu valuit precavere.